ભારે ભરતીને કારણે ગયા ગુરુવારથી તોફાને ચડેલો દરિયો આખરે ગઈ કાલે બે કઝિન ભાઈઓને તાણી ગયો હતો, જેમાંથી એકનું મોત થયું હતું. સુધરાઈ અને વેધશાળાની આગાહીઓ અને ચેતવણીઓને અવગણીને તેમ જ ગુરુવારથી રોજ બપોર બાદ ભરતીના સમયે દરિયાકાંઠાના રોડ તેમ જ વિસ્તારોમાં રેલાતા સમુદ્રના પાણીના સમાચારો છતાં કેટલાય મુંબઈગરાઓ જાનના જોખમે આવી મોસમની મજા લૂંટવા માટે ઊમટે છે, એમાં ગઈ કાલે અચાનક કલ્યાણના ચવાણપરિવાર પર મુંબઈમાં આ અણધારી આફત ત્રાટકી હતી.